酬林國華先輩
作者：劉敞
朝代：宋

paragraphs: 昔吾臨汝南，休騎思俊賢。
此邦號多士，今世猶依然。
奉詔選計偕，至者皆比肩。
子時避逃我，常獨懷悁悁。
豈我非其人，長鯨隘蹄泉。
将由求之失，黄鵠去不還。
察亷未塞責，負課終彌年。
解印歸卧家，百憂正纒綿。
聞子来仕門，華裾燦雲烟。
手携一卷書，金碧紛蟬聯。
慰我平生懷，意好何深堅。
始知向難進，非以相棄捐。
鄉評讓父兄，觀國氣無前。
翰飛果自致，大笑諸老先。
毫末爲豫章，衆流成深淵。
物常積於久，念子亦勉旃。
令名百世榮，文學貴本元。
愛至相期深，愧無長者言。